Jonges verruil drank vir tee(Foto: Unsplash) Al meer mense – veral milleniërs tussen 26 en 41 jaar oud – verruil deesdae ’n alkoholiese versnapering vir ’n lekker koppie tee. Só het ’n onlangse opname deur Mintel, ’n organisasie wat verbruikerstendense monitor, onthul. Die opname wat onder mense in die Verenigde Koninkryk gedoen is, wys dat 49% van mense tee as ’n goeie alternatief vir drank beskou, terwyl 55% eerder ’n koppie tee as drank sal drink. Hoë lewenskoste en die strewe na ŉ gesonder leefstyl blyk van die hoofredes vir hierdie neiging te wees. Volgens Adele du Toit, woordvoerder van die Suid-Afrikaanse Rooibosraad (SARC), is die tee-bo-drank-neiging ook in Suid-Afrika te sien. Sy sê baie Suid-Afrikaners voel die las van hoë inflasie en lewenskoste, en beskou tee van ŉ goeie gehalte as ŉ bekostigbare bederfie in vergelyking met ŉ alkoholiese drankie. “Reg oor die wêreld beweeg milleniërs na ŉ semi-nugter leefstyl en plaas hulle ŉ hoër premie op gesondheid as enige ander generasie.” Die internasionale tydskrif Forbes Magazine sê nagklubs en kroeë dwarsoor die VSA, die VK en Europa ly verliese as ŉ gevolg van hierdie toenemende neiging. Oor die afgelope paar jaar het meer as 10 000 kroeë in die VSA toegemaak, terwyl 6 500 nagklubs óf hul bedryfsure moes verminder óf hul deure heeltemal moes sluit. (Foto: pixabay) Die naglewe in Europa is ook nie meer wat dit was nie. In Brittanje het die getal nagklubs van 3 144 tot 1 733 afgeneem en in Nederland moes 38% van nagklubs sluit. Milleniërs se semi-nugter-leefstyl het ook ŉ verandering in drankvoorkeure en -verbruik teweeg gebring. Dit lyk of milleniërs nie roekeloos drink nie, maar eerder matigheid voor oë hou. Hulle verkies ook gesonder drankies wanneer hulle wel iets drink. Oor die algemeen lyk dit egter of milleniërs ŉ kroegkruipsessie sommer heeltemal sal verruil vir ŉ lekker vrugtesap, ŉ oggendoefensessie en ander gesonde, opbouende aktiwiteite. Goeie nuus vir teebedryf Dié neiging is natuurlik goeie nuus vir die teebedryf en dek die tafel vir groei in verskeie gebiede van die bedryf op lang termyn. “Die soeke na bekostigbare luukshede tesame met ŉ toename in die gesondheid- en koskultuur het reeds groot veranderings in die teebedryf meegebring. Selfs in supermarkte sien ons dat die rakspasie vir gewone teeprodukte al kleiner word om plek te maak vir ŉ groter verskeidenheid tee- en verwante produkte wat allerlei nuwe ervarings vir teedrinkers bied,” sê Du Toit. Rooibos-ystee (Foto: Landbou-boerekos) Die ouderdomsgroep wat rooibostee aankoop, word ook al jonger. In ŉ opname wat verlede jaar deur die Sunday Times onder jonges gedoen is, het 6 000 jong mense Rooibos as hul gunstelingproduk aangewys. “Ek dink jong mense geniet die veelsydigheid van Rooibos. Hulle kan dit warm of koud drink – as ŉ cappuccino, espresso of skemerkelkie (alkoholies of nie-alkoholies). “Innoverende bemarkers het ook energiedrankies en verskeie gesondheidsaanvullings en immuunversterkers bekendgestel wat Rooibos bevat.” Du Toit sê funksionele kos en drank bly ŉ prioriteit onder milleniërs, wat Rooibos ŉ natuurlike keuse maak aangesien dit kaffeïenvry is, laag is in tannien en baie anti-oksidante bevat.Wat die prys betref, is tee ook meer bekostigbaar as die meeste ander drankies. Dit is maar tussen 45c en 55c vir ŉ koppie Rooibos (tuisgemaak), wat ook sin maak wanneer die ekonomie ŉ bietjie taai is.